钦定古今图书集成/历象汇编/岁功典/第107卷 > 《礼记》 > 月令
## 钦定古今图书集成/历象汇编/岁功典/第107卷 > 《礼记》 > 月令

孟春之月，日在营室，昏参中，旦尾中。

〈陈注〉昏时参星在南方之中，旦则尾星在南方之中。

疏曰：“《月令》昏明中星” ，皆大略而言，不与历同，但

一月之内有中者，即得载之二十八宿。星体有广狭，相去有远近，或“月节、月中之日，昏明之时，前星巳过于午，后星未至正南。” 又星有明暗，见有早晚，所以昏明之星，不可正依历法，但举大略耳。

仲春之月，日在奎，昏弧中，旦建星中。

〈陈注〉疏曰：“馀月昏旦中星，皆举二十八宿。此云弧与建星者，以弧星近井，建星近斗，井、斗度多，星体广，不可的指，故举弧、建以定昏旦之中。”

是月也，日夜分。

〈陈注〉昼夜各五十刻。〈大全〉方氏曰：“日，阳也；夜，阴也。故阳长而阴消，则日长夜短，阴长而阳消，则夜长日短，皆非阴阳之中也。夫阳生于子，终于午，至卯而中分；阴生于午，终于子，至酉而中分。故春为阳中，而仲月之节为春分；秋为阴中，而仲月之节为秋分。春秋之分则阴阳适中，而日夜无短长之差，故于其月每言日夜分也。”

季春之月，日在胃，昏七星中，旦牵牛中。

孟夏之月，日在毕，昏翼中，旦婺女中。

仲夏之月，日在东井，昏亢中，旦危中。

季夏之月，日在柳，昏火中，旦奎中。

孟秋之月，日在翼，昏建星中，旦毕中。

仲秋之月，日在角，昏牵牛中，旦《觜觿》中。

季秋之月，日在房，昏虚中，旦柳中。

孟冬之月，日在尾，昏危中，旦七星中。

仲冬之月，日在斗，昏东辟中，旦轸中。

季冬之月，日在婺女，昏娄中，旦氐中。